**Jan Kåre Hanvold** (født 29. april 1951) er en norsk predikant, mediemisjonær og forretningsmann. Han har blant annet grunnlagt den kristne TV-kanalen Visjon Norge og er involvert i flere andre kristne mediebedrifter som Vision Bibel Center, Euro Vision Network AS og Radio Visjon.

Bakgrunn og tidligere virksomhet
--------------------------------

Jan Hanvold gikk på Troens Bevis Bibel og Misjonsinstitutt i Sarons Dal under Hans Bratteruds ledelse sist i 1970-årene.

Inspirert av amerikansk nykarismatisk teologi satset Hanvold i 1980-årene stort på evangelisering og helbredelsesmøter med innleide predikanter, blant annet på Jordal Amfi. Virksomheten ble samlet under konseptet *Ny Visjon* og ble drevet fra den gamle Jobufabrikken i Drøbak. I 1985 etablerte Hanvold Ny Visjon Bibelskole i denne bygningen i samarbeid med Sigfred Rafoss og Hans Bratterud, begge med sentrale roller i Oslo Fullevangeliske Kirke (OFK). Det forelå også planer om en ny kristen avis. Sammen med Bratterud drev Hanvold i tillegg European Broadcasting Network og TV-kanalen *New World Channel* inspirert av amerikanske kristne TV-kanaler. Kanalen nådde ca. 100 000 husstander i Norge, Sverige, Finland, Nederland og Frankrike før den ble lagt ned i 1986. Parallelt med dette drev Hanvold sitt eget firma, «Jan Hanvold Ministries», som distribuerte opptak av taler av internasjonale predikanter og ham selv. I 1989 opprettet Hanvold også stiftelsen Vision Bibel Center (VBC) som skulle drive misjonsvirksomhet og utdeling av bibler i Øst-Europa under konseptnavnet *Bibelen For Alle*.

Forretningene kom etter hvert ut av kontroll, noe som kulminerte i en serie konkurser i 1989. Hanvold ble slått personlig konkurs, fikk konkurskarantene og ble idømt 120 dagers fengselsstraff hvorav 45 dager ubetinget.

Ettersom Visjon Bibel Center var en stiftelse uten koblinger til Hanvolds øvrige selskapsstruktur, gikk den klar av konkursraset. I 1990 ble Frank Kaleb Jansen innlemmet i stiftelsens styre. Han ble samtidig stiftelsens ansikt utad i innsamlingen av penger til misjonsarbeidet. På denne tiden satt Hanvold også i styret til OFK Radio som ble drevet av Hans Bratterud.

Visjon Norge
------------

I 2003 etablerte Jan Hanvold den kristne TV-kanalen Visjon Norge. Første sending gikk på luften 24. mars 2003. Virksomheten drives av selskapet TV Visjon Norge AS og finansieres primært gjennom gaveinntekter. Virksomheten drives fra lokaler i Drammen, og TV-signalene går ukryptert bl.a. som en del av Canal Digitals kanalpakke. De fleste sendingene går fra studio i Drammen, men Visjon Norge eier også to OB-busser som muliggjør opptak og live-sendinger fra andre lokasjoner.

Visjon Norge gjenspeiler mye av Jan Hanvolds teologiske profil, og blant fokusområdene er helbredelse ved bønn. Svein-Magne Pedersen og Jens Garnfeldt er blant helbredelsespredikantene som har fått sendeflate gjennom Visjon Norge.

Hanvold driver bistandsarbeid i Øst-Europa med penger samlet inn via TV-kanalen. Dette blir distribuert gjennom kristne menigheter og samarbeidspartnere i de ulike landene. De siste årene har arbeidet vært fokusert på Moldova hvor det er bygget opp en barnelandsby, en kristen grunnskole og et eldrehjem.

I styret for Visjon Norge sitter Finn Jarle Sæle som også er redaktør i den kristne avisen *Norge Idag*. Sæle har i sin avis vært en forsvarer av Hanvolds virksomhet, især når den har blitt kritisert i media og av andre kristne.

Ved siden av virksomheten i mediebedriftene, er Hanvold sammen med sin ektefelle Inger Karin Johnstad Hanvold også pastor i den lokale menigheten Visjonskirken i Drammen.

Teologisk profil
----------------

Hanvolds budskap er evangelisk kristent med hovedvekt på Jesus Kristus som frelser og sterk tro på Guds mirakler i hverdagen. Hanvold gir også støtte til Israel og jødefolket. Hans teologiske ståsted har gjort at han har blitt sammenlignet med predikanter som Åge Samuelsen og Aril Edvardsen. Hans forkynnerstil blir gjerne kalt herlighetsteologi eller fremgangsteologi ettersom han er tydelig på at åndelig og økonomisk suksess henger tett sammen.

Omfattende pengeinnsamling
--------------------------

Regnskapstallene fra Visjon Norge og Visjon Bibel Center viser at selskapene har tatt inn om lag 175 millioner kroner gjennom innsamlinger i perioden 1999–2007. I 2016 anslo NRK at Hanvold i tillegg hadde samlet inn over én milliard norske kroner gjennom Visjon Norge. Hanvold har fått oppmerksomhet i media for å bruke kreative metoder i innsamlingsaksjonene, og har blitt beskyldt for aggressiv og manipulerende retorikk. En granskning av nødhjelpsprosjektet VBC-Nødhjelp viste at bare 30 % av de innsamlede midlene tilfalt formålet.

I 2010 beskyldte Hanvold norske kristne for underslag mot Gud og hevdet at de ved å gi mindre enn ti prosent av inntekten sin i tiende til kristne organisasjoner underslår åtte milliarder kroner årlig.

Ved å betale 50 000 kroner til Visjon Norge kan man få en «Peters Velsignelse». Ved å betale 10 000 kroner kan man få en «Isaks Velsignelse». Beløp på 1 500 og 3 500 gir mindre verdifulle velsignelser. Våren 2020 solgte Visjon Norge «beskyttelse» mot koronaviruset mot donasjoner på 2020 kroner til Hanvolds TV-kanal. Senere på våren ble produkter i TV-kanalens nettbutikk omtalt i reklame med lovnad om at de skulle ha beskyttende egenskaper mot virus.

Hanvold har hevdet at "Jo mere du gir, dess mere velsigna blir du. Det er'kke meg som sier, det er Guds ord som sier det. Jo mere du gir, dess mere, da, får du". 

Biskop i Hamar, Solveig Fiske, har uttalt at «Det er legitimt å samle inn penger. Mange aktører, både kirkelige og andre, gjør det. Men det er illegitimt og sterkt kritikkverdig å formidle – ja om det så bare er å antyde – at den som gir penger, får mer helbredelse enn de som ikke gir.» Biskop i Tunsberg, Per Arne Dahl, har i en omtale av Visjon Norge advart mot «sammenblandingen av skråsikre løfter om helbredelse og i overkant frimodig pengeinnsamling.»

Hanvold ble i 2010 omtalt som den blant norske kristne ledere med høyest nettoinntekt. NRK har i dokumentarprogrammet «Pengepredikanten» beskrevet hvordan Jan Hanvold har gjort forretninger mellom Visjon Norge til sine private eiendomsselskaper, der han og hans kone har kontroll. Selskapene kjøper eiendommer hvor Visjon Norge har virksomhet, og som representant for Visjon Norge leier han deretter eiendommene fra eiendomsselskapene. Jan Hanvold undertegner både som utleier og leietaker, men hevder selv at dette er markedspriser. I 2019 tjente Jan Hanvold ifølge NRK anslagsvis 10 milloner kroner på eiendomssalg.  I 2022 ble selskapet Eiker Grafisk Eiendom AS, der Jan Hanvold eide 50 %, solgt for 9.2 millioner kroner til TV Visjon Norge.

Bibliografi
-----------

* *Himmelsk økonomi*, Vision Heaven Ltd. 2006
* *Gud og mammon*, Vision Heaven Ltd. 2009
* *Uten filter*, Eget forlag, 2017, ISBN 9788269090109

Litteratur
----------

* Karstensen, Stein: *Skapelse og frelse*, 1985
* Andersen, Svein E.: *Jan Hanvold - gir seg aldri!*, Hermon, 2008

Referanser
----------

1. ↑  Sven E. Andersen: *Jan Hanvold... gir aldri opp!* Hermon forlag. 2008.(lesedato 3. oktober 2008)
2. ↑  *Eierskapstilsynet* Arkivert 23. august 2007 hos Wayback Machine. (lesedato 27. september 2008)
3. ↑  Visjon Norges *Studio Direkte* 18. november 2015
4. 1 2 3 4 5  *Predikantens vekst og fall. .. og på'n igjen*, Aftenposten, 23. oktober 1993
5. ↑  Kristensen, Vidar & Gabrielsen, Gunnar Bakke: Møte med livet s. 36
6. 1 2  *"Ny Visjon" i Drøbak satser: Bibelskole og kristen avis*, Aftenposten, 30. juli 1984
7. 1 2  Bergem, Anders: Himmelen på forskudd? : oppgjør med framgangsteologien, s. 28-29, Luther, 1987, ISBN 8253174640
8. 1 2  *Med Gud som sponsor*, A-magasinet, 6. juli 1985
9. ↑  Chalaby, Jean K.: *Transnational Television in Europe: Reconfiguring Global Communications Networks*, s. 16
10. 1 2  *Hegnar Online: Predikant Jan Hanvold er på farten igjen som pengeinnsamler* (besøksdato 27. september 2008)
11. ↑  *Må ut av eteren?*, Aftenposten, 31. mars 1990
12. ↑  *Mirakel-tv fem ganger i uka*, Fædrelandsvennen, 25. mai 2004
13. ↑  *Når de døde våkner*, Vårt Land, 13.09.2013
14. ↑  Norge I Dag: Ny utlevering til Moldova starter Arkivert 22. mars 2012 hos Wayback Machine. (besøksdato 2. januar 2012)
15. ↑  Norge I Dag: Visjon Norge bygger i Moldova Arkivert 9. november 2012 hos Wayback Machine. (lesedato 12. januar 2010)
16. ↑  Finn Jarle Sæle Proff
17. ↑  Svepeslaga i media mot konservative kristne Norge Idag
18. ↑  Fjordårets norske karakterdrap Norge Idag
19. ↑  Uklok advarsel mot Visjon Norge Norge Idag
20. ↑  Visjon Norge: Om oss
21. ↑  *Tro og mirakler Gud og mammon*, Aftenposten, 31. juli 1985
22. ↑  *Mirakeltro møter bastant motstand*, Aftenposten, 7. september 1985
23. ↑  *Vårt land: Samlet inn 175 millioner på ni år* (lesedato 27. september 2008)
24. ↑  *NRK: Pengepredikanten* (besøksdato 25. oktober 2016)
25. ↑  *NRK: Misjonsstiftelse refses* (besøksdato 27. september 2008)
26. ↑  *Vårt land: - Kristenfolket underslår 8 milliarder i året* (besøksdato 10. juli 2012)
27. ↑  Kristen-kanal: Gi 50.000 kroner – bli velsignet av Gud  (besøksdato 16. desember 2017)
28. ↑  | «Dekk dine barn med et offer. Gi 2020 kroner»  (besøksdato 4. mars 2020)
29. ↑  | «Ville selge «virushemmende» kosttilskudd – kan få 250.000 kroner i bot» (besøksdato 26. mars 2020)
30. ↑   Programmet "Studio direkte" sendt på TV Visjon Norge 20. januar 2021 (besøksdato 22. januar 2021
31. ↑   (besøksdato 16. desember 2017)
32. ↑  Nåden er gratis, men ikke bønn for syke  (lesedato 16. desember 2017)
33. ↑  WEIBYE, TOR (21. oktober 2011). «Hanvold tjener best i Kristen-Norge». *Dagen*. Besøkt 11. desember 2023.
34. ↑  NRK: Pengepredikanten (besøksdato 23. oktober 2011)
35. ↑  NRK: TV-pastor tjener millioner på eiendomssalg
36. ↑  «TV-pastor selger millioneiendom til egen kanal», NRK, 31. august 2022

Eksterne lenker
---------------

* Wikiquote: Jan Hanvold – sitater
* Visjonnorge.com
* Visjonskirken.no

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI
 |